
בן ישראל נולד בתל אביב ב־1949. בשנת 1967 סיים את לימודיו בגימנסיה הרצליה והתגייס לעתודה האקדמית, במסגרתה השלים תואר ראשון במתמטיקה ופיזיקה. במקביל לשירותו הצבאי למד באוניברסיטת תל אביב, בשנת 1985 קיבל תואר שני בפילוסופיה, על עבודה שכותרתה "ה'אנליטי' והפילוסופיה האנליטית" בהנחיית גרשון ויילר, וב-1988 קיבל תואר דוקטור בפילוסופיה, על עבודה שכותרתה "הסינתטי אפריורי ביישומו - פתרון לבעיית נתוני החוש".
עד לשנת 2002 שירת בצה"ל, בעיקר בחיל האוויר. במהלך שירותו בחיל מילא בן-ישראל תפקידים במערך המבצעים, המודיעין והפיתוח. הוא היה חבר בצוות בראשות אביאם סלע שזכה בפרס חיל האוויר על הצלחת פיתוח מערכת ממוכנת לשליטה ובקרה "פריסקופ".‏[1] בהמשך היה ראש ענף חקר ביצועים (חק"ב) בחיל האוויר, והיה שותף בתכנון מבצע אופרה להשמדת הכור הגרעיני בעיראק‏[2]. תפקידו האחרון בחיל היה ראש מחלקת המחקר בלהק מודיעין (למד"ן). ב־1992 מונה לראש מחלקת מחקר ופיתוח במטכ"ל, וב־1998 הוכרה תרומתו לבניית שדרתו הטכנולוגית של צה"ל, כאשר הועלה לדרגת אלוף ומונה לראש המינהל למחקר, פיתוח אמצעי לחימה ותשתית טכנולוגית (מפא"ת) במשרד הביטחון. פעמיים הוענק לו פרס ביטחון ישראל, ב־1972 (פיתוח שיטת הפצצה קלע למטוסי הפנטום) וב־2001 (בעבור פרויקט המהווה ביטוי לתפיסה חדשנית של שדה הקרב העתידי).
עם פרישתו מצה"ל הצטרף לסגל ההוראה באוניברסיטת תל אביב וכיום מכהן כראש התוכנית ללימודי ביטחון בבית-הספר לממשל. במקביל הצטרף לוועדות שונות במוסדות אקדמיים נוספים, בהם הטכניון, ובגופים לאומיים שונים. היה חבר בוועדת המחקר והפיתוח של חברת טבע תעשיות פרמצבטיות, והקים חברת ייעוץ ביטחוני בשם Ray-Top.
בן-ישראל הוא יושב ראש סוכנות החלל הישראלית משנת 2005, ויושב ראש המועצה הלאומית למחקר ולפיתוח משנת 2010, שני גופים השייכים למשרד המדע והטכנולוגיה. במאי 2011 מונה על ידי רה"מ נתניהו לראש המטה למלחמה בטרור ממוחשב. מכהן גם כחבר בחבר הנאמנים של אוניברסיטת אריאל‏[3], ובדירקטוריון העמותה הישראלית להגנה בפני טילים.
בשנת 2012 נבחר כחבר לכל החיים לאקדמיה הבינלאומית של מדעני החלל (IAF) וכחבר במועצה הלאומית למחקר, חדשנות ויזמות (RIEC) בסינגפור.

